มหาวิทยาลัยแม่โจ้ เพาะเห็ดถอบ หรือเห็ดเผาะ ได้สำเร็จ หนุนเห็ดป่าคืนถิ่น สร้างป่า สร้างรายได้ ลดการเผา
มหาวิทยาลัยแม่โจ้ เพาะเห็ดถอบ หรือเห็ดเผาะ ได้สำเร็จ หนุนเห็ดป่าคืนถิ่น สร้างป่า สร้างรายได้ ลดการเผา สลายฝุ่นและหมอกควัน            ผู้ช่วยศาสตราจารย์ ดร.เรืองชัย จูวัฒนสำราญ คณบดีคณะผลิตกรรมการเกษตร มหาวิทยาลัยแม่โจ้ เปิดเผยว่า ทีมวิจัยและพัฒนาพันธุ์เห็ดป่า มหาวิทยาลัยแม่โจ้ ได้ทำการวิจัยและทดลองเพาะเห็ดเผาะ หรือที่คนภาคเหนือเรียกว่าเห็ดถอบ ได้สำเร็จ ซึ่งเป็นหนึ่งในโครงการ “เห็ดป่าคืนถิ่น สร้างป่า สร้างรายได้ สลายฝุ่น”  โดยได้เห็ดเผาะที่มีคุณภาพ รสชาติดี มีขนาดเม็ดใหญ่กว่าเห็ดเผาะ ในป่าธรรมชาติทั่วไป ทั้งนี้ได้เตรียมพัฒนาต่อยอดส่งเสริมให้กับเกษตรกรและชุมชนต่อไป เพื่อช่วยสร้างรายได้ให้กับเกษตรกร ลดการเผาป่า ลดหมอกควันไฟป่า และค่าฝุ่นละอองขนาดเล็ก รวมทั้งส่งเสริมการดูแลรักษาป่า และรักษาทรัพยากรธรรมชาติร่วมกันอีกด้วย            เห็ดเผาะ หรือเห็ดถอบ เป็นเห็ดราชนิดหนึ่ง ขึ้นอยู่ตามป่าชื้น ส่วนมากจะพบตามป่าธรรมชาติในช่วงต้นฤดูฝน เกิดขึ้นได้ทุกภาค ยกเว้นภาคใต้ เห็ดเผาะเป็นที่นิยมกินกันทั่วไป โดยเฉพาะคนทางภาคเหนือและภาคตะวันออกเฉียงเหนือ เป็นเห็ดที่มีขนาดเล็ก เกิดในป่าที่เป็นดินโคก หรือดินที่เป็นดินเหนียวปนหินดินแดง มักเกิดเป็นกลุ่มๆ มีลักษณะกลม แบน เป็นส่วนใหญ่ เห็ดเผาะที่มีสีออกคล้ำโทนน้ำตาล ชาวบ้านจะเรียกเห็ดเผาะเฉยๆ แต่เห็ดเผาะส่วนที่มีสีโทนขาว และมีใยเหมือนฝ้ายพันรอบๆ เรียกว่า เห็ดเผาะฝ้าย เพราะมีสีขาวเหมือนฝ้าย #มหาวิทยาลัยแม่โจ้ #เห็ดเผาะ #สำนักข่าวกรมประชาสัมพันธ์ #NNT #ILOVETHAILAND